Kergejõustik 1912. aasta suveolümpiamängudel
Kergejõustik 1912. aasta suveolümpiamängudel toimus 6.–15. juulini Stockholmis. Välja jagati 30 komplekti medaleid. Esimest korda oli olümpiamängudel kavas 5000 m ja 10 000 m jooks ning 4x100 m ja 4x400 m teatejooks, mis on kuulunud olümpiaprogrammi tänapäevani. Veel olid esimest korda kavas maastikujooks ning viie- ja kümnevõistlus. Esimest ja samas ka viimast korda võisteldi olümpiamängudel kuulitõukes, kettaheites ja odaviskes mõlema käega sooritatud tulemuste kogusummale. Viimast korda jagati olümpiamängudel medaleid ka paigalthüpetes. Kui varasematel olümpiamängudel oli radade eraldamiseks kasutatud nööre, siis nüüd olid maha märgitud rajajooned ja 400 m joosti eraldi radadel. Ajamõõtmisel olid kasutusel elektrilised ajamõõtjad ja finišijoone ületamist jälgis fotofiniš. Uuendusena oli staadionil ka tabloo.